syn.gr | Όχι στην κλιμάκωση της εμπλοκής της χώρας μας στο Αφγανιστάν - Δήλωση Θ.Δρίτσα γα την απόφαση του Κ.Υ.Σ.Ε.Α.
Όχι στην κλιμάκωση της εμπλοκής της χώρας μας στο Αφγανιστάν - Δήλωση Θ.Δρίτσα γα την απόφαση του Κ.Υ.Σ.Ε.Α.
Μετά από τη σχετική απόφαση του Κ.Υ.Σ.Ε.Α. ο υπεύθυνος της Κ.Ο. του ΣΥ.ΡΙΖ.Α. για τα θέματα Εξωτερικής Πολιτικής και Άμυνας, Βουλευτής Α' Πειραιά και Νησιών Θοδωρής Δρίτσας, έκανε την παρακάτω δήλωση:
«Η είδηση ότι το ΚΥΣΕΑ αποφάσισε την αποστολή τριών επιπλέον αξιωματικών της Πολεμικής Αεροπορίας στο Αφγανιστάν, ενισχύει τις ανησυχίες που από καιρό έχει διατυπώσει ο ΣΥΡΙΖΑ πως σταδιακά η ελληνική κυβέρνηση σύρεται σε κατάργηση και αυτών των «εθνικών εξαιρέσεων» και σε πιθανή εμπλοκή σε πολεμικές επιχειρήσεις. Από καιρό το ΝΑΤΟ ζητούσε να αναλάβουν έλληνες αξιωματικοί την εκπαίδευση αφγανών πιλότων στο Αφγανιστάν και όχι στην Ελλάδα. Φαίνεται πως η κυβέρνηση αποφάσισε να ενδώσει.
Η ανάληψη από το ελληνικό εκστρατευτικό σώμα «εκπαιδευτικών» καθηκόντων για τον στρατό στο Αφγανιστάν, την οποία ανακοίνωσε ο Υπουργός Εθνικής Άμυνας δεν μπορεί να διαχωριστεί από καθήκοντα «καθοδήγησης», όπως ζητάει το ΝΑΤΟ. Η καθοδήγηση όμως γίνεται στο μέτωπο και όχι στα μετόπισθεν. Υπενθυμίζουμε ότι πολύ μεγάλος αριθμός των νεκρών και τραυματιών της δύναμης των ΗΠΑ στο Αφγανιστάν είναι «καθοδηγητές». Υπάρχει επομένως ο κίνδυνος η μισή κατάργηση της βίζας για Έλληνες που πηγαίνουν στις ΗΠΑ να πληρωθεί με αίμα.
Καλούμε την κυβέρνηση να ακολουθήσει το παράδειγμα άλλων χωρών, αλλά και του Εργατικού Κόμματος της Ολλανδίας και να αποσύρει τις ελληνικές δυνάμεις από το Αφγανιστάν».